text: Ligaspillere meldt til politiet
  16 juni 2010 kl. 09.09
  Horsens-spilleren Martin Spelmann og en af klubbens øvrige spillere har været involveret i en voldsepisode, som efterfølgende er blevet meldt til politiet.
  Oprykningsfesten forrige fredag for det kommende Superliga-hold AC Horsens endte dramatisk for to af klubbens spillere.
  Angriberen Martin Spelmann og én af klubbens øvrige spillere var således begge involveret i en voldsepisode, som efterfølgende er blevet meldt til politiet.
  Det skriver Horsens Folkeblad på sin hjemmeside.
  - Det er dybt beklageligt, at det er sket, og vi tager klart afstand fra vold. Vi ser med stor alvor på det. Lige nu afventer vi, hvad politiet gør ved sagen, siger AC Horsens' sportsdirektør Jesper Hansen til avisen.
  Hos Sydøstjyllands Politi bekræfter vicepolitikommissær Finn Kramer, at sagen mod de to spillere bliver efterforsket.
  - De to spillere bliver sigtet for vold ud fra den forklaring, som anmelderen har givet. Ud fra den har vi en begrundet mistanke og nok til at sigte spillerne, fortæller Finn Kramer.
  Spillerne er endnu ikke afhørt og er derfor heller ikke blevet sigtet, men det forventes at ske i de kommende dage.
  Ifølge Horsens Folkeblad har anmelderen fortalt til politiet, at han blev slået af den ene AC Horsens-spiller, og at den anden efterfølgende tog halsgreb på ham.
  